## Pravilnik o uvjetima za obnavljanje licence za ovlaštenog upravitelja mirovinskim fondovima

### NN 18/2007 (14.2.2007.), Pravilnik o uvjetima za obnavljanje licence za ovlaštenog upravitelja mirovinskim fondovima

# Hrvatska agencija za nadzor financijskih usluga

**766**

Na temelju odredbe članka 14. stavka 6. Zakona o obveznim i dobrovoljnim
mirovinskim fondovima (»Narodne novine« br. 49/99, 63/00, 103/03 i 117/04)
Hrvatska agencija za nadzor financijskih usluga donijela je na sjednici održanoj
7. veljače 2007. godine

## PRAVILNIK

### O UVJETIMA ZA OBNAVLJANJE LICENCE ZA OVLAŠTENOG UPRAVITELJA MIROVINSKIM FONDOVIMA

I. OPĆE ODREDBE

Članak 1.

Ovim Pravilnikom propisuju se uvjeti potrebni za obnavljanje licence za
ovlaštenog upravitelja mirovinskim fondovima (dalje u tekstu: licenca) Hrvatske
agencije za nadzor financijskih usluga (dalje u tekstu: Agencija).

II. UVJETI ZA OBNAVLJANJE LICENCE

Članak 2.

(1) Licenca se mora obnavljati svake dvije godine. Nakon deset godina
neprekinutog rada na poslovima ovlaštenog upravitelja mirovinskim fondovima nije
potrebno obnavljati licencu.
(2) Agencija će ovlaštenom upravitelju mirovinskim fondovima (u daljnjem tekstu:
ovlašteni upravitelji), na njegov zahtjev, obnoviti licencu ako u dvogodišnjem
razdoblju od izdavanja ili posljednjeg obnavljanja licence nije kažnjavan ili se
protiv njega ne vodi kazneni postupak zbog kaznenih djela na koje se poziva
Zakon o obveznim i dobrovoljnim mirovinskim fondovima (dalje u tekstu: Zakon) u
odredbi članka 15. stavak 3., odnosno da nije prekršajno kažnjen za djela
opisana u članku 122. stavak 1. Zakona.
(3) Uvjet iz stavka 2. ovog članka dokazuje se izjavom ovlaštenog upravitelja,
uvjerenjem Agencije i uvjerenjem o nekažnjavanju, izdanom najviše osam dana
prije podnošenja zahtjeva za obnavljanje licence.

Članak 3.

(1) Ovlašteni upravitelj ispunit će uvjete za obnavljanje licence ako je tijekom
protekle dvije kalendarske godine obnašao funkciju člana uprave ili bio zaposlen
na sličnim stručnim poslovima koji podrazumijevaju upravljanje imovinom fonda u
mirovinskom društvu ili društvu za upravljanje investicijskim fondovima.
(2) Uvjet iz stavka 1. ovog članka, dokazuje se:
• potvrdom poslodavca s detaljnim opisom poslova u društvu,
• aktom Agencije kojim se daje suglasnost na obavljanje funkcije u skladu s ovim
Zakonom, drugim zakonima i podzakonskim aktima donesenim na temelju njih i
• drugim dokazima iz kojih se može nedvojbeno utvrditi ispunjenje uvjeta.
(3) Ovlašteni upravitelj koji u protekle dvije godine nije obnašao funkciju
člana uprave mirovinskog društva ili bio zaposlen na sličnim stručnim poslovima
koji podrazumijevaju upravljanje imovinom fonda u mirovinskom društvu ili
društvu za upravljanje investicijskim fondovima, mora pristupiti polaganju
ispita za obnavljanje licence.

Članak 4.

Agencija može odrediti polaganje ispita znanja za ovlaštene upravitelje koji
udovoljava uvjetima iz članka 3 stavka 1. Pravilnika, ukoliko utvrdi potrebu za
dodatnom provjerom znanja.

III. NAJAVA ISPITA

Članak 5.

(1) Mjesto i vrijeme polaganja ispita kao i druge relevantne podatke u svezi
ispita Agencija će objaviti na svojoj web-stranici.
(2) Agencija na svojoj web-stranici objavljuje i rok za podnošenje zahtjeva za
pristupanje ispitu.
(3) Prvi ispitni rok će se održati najkasnije 30 dana, a drugi ispitni rok
najkasnije 60 dana od dana objave.
(4) Drugi ispitni rok je popravni rok, odnosno drugom ispitnom roku mogu
pristupiti samo oni kandidati koji su pristupili prvom ispitnom roku, a nisu
uspješno položili ispit.

IV. UVJETI ZA PRISTUPANJE ISPITU

Članak 6.

(1) Ispitu može pristupiti osoba koja je podnijela zahtjev za polaganje ispita i
uplatila naknadu za polaganje ispita te priložila:
1. licencu u izvorniku ili ovjerenoj preslici i
2. dokaz o plaćenoj naknadi za polaganje ispita.
(2) Agencija nakon prikupljenih zahtjeva utvrđuje listu kandidata koji
zadovoljavaju kriterije za pristupanje ispitu i objavljuje je na svojoj
web-stranici.

V. ZAHTJEV ZA POLAGANJE ISPITA

Članak 7.

(1) Zahtjevi za polaganje ispita podnose se Agenciji na Obrascu broj 1. koji je
sastavni dio ovog pravilnika.
(2) Uz zahtjev za polaganje ispita kandidati obvezno prilažu i dokaze da
udovoljavaju uvjetima iz članka 6. Pravilnika.

VI. NAKNADE

Članak 8.

(1) Kandidati za polaganje ispita plaćaju naknadu za pristup ispitu.
(2) Visina naknade iz stavaka 1. ovog članka određuje se posebnim aktom
Agencije.
(3) Zaposlenici Agencije mogu pristupiti ispitu bez plaćanja naknade.

PROGRAM ZA POLAGANJE ISPITA

Članak 9.

(1) Ispit za obnavljanje licence za obavljanje poslova ovlaštenog upravitelja
mirovinskim fondovima obuhvaća područja:
1 – investicijska analiza;
2 – Teorija portfolija;
3 – Računovodstvo mirovinskih fondova i mirovinskih društava;
4 – Platni promet;
5 – Statističke metode i analize;
6 – Vrednovanje imovine mirovinskih fondova;
7 – MSFI i financijsko izvještavanje;
8 – Središnji registar osiguranika;
9 – Poslovno upravljanje i poslovna etika;
10 – Zakonodavni okvir (Zakon o obveznim i dobrovoljnim mirovinskim fondovima,
Zakon o mirovinskom osiguranju, Zakon o mirovinskim osiguravajućim društvima i
isplati mirovina na temelju individualne kapitalizirane štednje, Zakon o
investicijskim fondovima, Zakon o tržištu vrijednosnih papira i Zakon o
trgovačkim društvima);
11 – Sprečavanje pranja novca i financiranja terorizma.
(2) Ispitnu literaturu utvrđuje Agencija.
(3) Agencija objavljuje popis iz prijašnjeg stavka ovog članka na svojoj
web-stranici.

ISPITNA KOMISIJA

Članak 10.

(1) Ispit se polaže pred Komisijom za provjeru stručnih znanja potrebnih za
obnavljanje licence za obavljanje poslova ovlaštenog upravitelja mirovinskim
fondovima (dalje u tekstu: Ispitna komisija).
(2) Ispitna komisija sastoji se od pet članova od kojih je jedan predsjednik.
Predsjednika i članove Ispitne komisije posebnom Odlukom imenuje Agencija.
(3) Ispitna komisija ima tajnika.
(4) Ispitna komisija donosi Poslovnik o radu.
(5) Ispitna Komisija je u obvezi tijekom postupka održavanja ispita jamčiti
tajnost podataka.
(6) Za utvrđivanje prekršaja pri ispitu i za odlučivanje o drugim pitanjima,
povezanim s održavanjem ispita, nadležna je Ispitna komisija.
(7) Agencija može posebnom odlukom razriješiti predsjednika ili člana Ispitne
komisije ukoliko ne želi više sudjelovati u radu Ispitne komisije ili ako ne
ispunjava svoje dužnosti sukladno ovom Pravilniku i Poslovniku o radu.
(8) Članovi Ispitne komisije određuju popis ispitnih pitanja i zadataka koji
odobrava Agencija.
(9) Ispitna pitanja se čuvaju u sefu Agencije, a ključar i suključar nisu
članovi Ispitne komisije.
(10) Članovi Ispitne komisije primaju naknadu za svoj rad, koju utvrđuje
Agencija posebnom Odlukom, a isplaćuje se iz sredstava Agencije.

POLAGANJE ISPITA

Članak 11.

(1) Kandidati se prilikom pristupanja polaganju ispita moraju identificirati s
dokumentom sa slikom. Agencija može navedeni dokument fotokopirati.
(2) Ispit se polaže na hrvatskom jeziku i to u pismenom obliku.
(3) Ispitna komisija sastavlja zapisnik o provedenom ispitu.
(4) Ispit nije javan. Osim članova ispitne komisije na ispitu mogu također biti
nazočne osobe koje ovlasti Agencija.
(5) U slučaju kada zaposlenici Agencije polažu ispit, ispiti će biti posebno
označeni.

OCJENJIVANJE USPJEŠNOSTI

Članak 12.

(1) Uspješnost polaganja ispita utvrđuje Ispitna komisija, Na temelju broja
bodova, koje je kandidat osvojio u omjeru na ukupni mogući broj bodova. Najviši
mogući broj bodova je 100.
(2) Smatra se da je kandidat uspješno položio ispit, ukoliko je osvojio najmanje
60% bodova.
(3) Uspjeh na ispitu ocjenjuje se sa »položio« ili »nije položio«.
(4) U slučaju posebno označenih ispita zaposlenika Agencije, iste ne mogu
ocjenjivati članovi Ispitne komisije koji su ujedno i zaposlenici Agencije.

OBJAVA REZULTATA

Članak 13.

(1) Agencija će u roku od tjedan dana od dana održavanja ispita na svojoj
web-stranici objaviti listu kandidata koji su položili ispit.
(2) Kandidati koji nisu položili ispit mogu provjeriti rezultate u Agenciji.

Članak 14.

(1) Agencija će kandidatu koji položi ispit izdati uvjerenje o položenom ispitu
i to najkasnije u roku od 30 (trideset) dana od dana položenog ispita.
(2) U postupku obnavljanja licence, kandidat prilaže uvjerenje o položenom
ispitu zajedno s dokumentacijom iz članaka 2. i 3. ovog pravilnika.

ZAVRŠNE ODREDBE

Članak 15.

Pravilnik stupa na snagu osmoga dana od dana objave u »Narodnim novinama«.

Klasa: 011-02/07-04/09
Urbroj: 326-01-07-1
Zagreb, 7. veljače 2007.

Predsjednik Uprave
**Ante Samodol**, v. r.

OBRAZAC br. 1.

ZAHTJEV ZA POLAGANJE ISPITA ZA OBNAVLJANJE LICENCE ZA OBAVLJANJE POSLOVA
OVLAŠTENOG UPRAVITELJA MIROVINSKIM FONDOVIMA
1. Ime i prezime:
2. Datum, mjesto i država rođenja:
3. Stručna sprema i zanimanje:
4. Poslodavac:
5. Adresa stanovanja:
6. Adresa za prepisku u vezi s polaganjem ispita:
7. Telefon:
8. Telefaks:
9. E-mail:
Datum Potpis
\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Prilog Zahtjevu:
1. preslik licence
2. dokaz o plaćenoj naknadi za polaganje ispita

Pravilnik, NN 18/2007-766
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)